b'\n_START_ARTICLE_\nJonas Prapiestis\n_START_SECTION_\nI\xc5\xa1silavinimas, akademin\xc4\x97 veikla\n_START_PARAGRAPH_\n1975 m. baig\xc4\x97 VU Teis\xc4\x97s fakultet\xc4\x85, jam buvo suteiktas teisininko kvalifikacinis laipsnis. 1978\xe2\x80\x931982 m. mok\xc4\x97si Maskvos M. Lomonosovo universiteto Teis\xc4\x97s fakulteto aspirant\xc5\xabroje, apgyn\xc4\x97 teis\xc4\x97s kandidato disertacij\xc4\x85 tema \xe2\x80\x9eBaud\xc5\xbeiamoji atsakomyb\xc4\x97 u\xc5\xbe aplaidum\xc4\x85\xe2\x80\x9c, 1982 metais jam suteiktas teis\xc4\x97s kandidato laipsnis (nostrifikuotas \xc4\xaf socialini\xc5\xb3 moksl\xc5\xb3 teis\xc4\x97s krypties daktaro). Nuo 1975 m. VU Teis\xc4\x97s fakultete dirba Baud\xc5\xbeiamosios teis\xc4\x97s katedroje. Prad\xc4\x97jo asistentu, v\xc4\x97liau tapo d\xc4\x97stytoju, docentu, iki 1990 m. Teis\xc4\x97s fakulteto prodekanu. D\xc4\x97stomas dalykas \xe2\x80\x93 Baud\xc5\xbeiamoji teis\xc4\x97 (bendroji dalis). Paskelb\xc4\x97 straipsni\xc5\xb3 baud\xc5\xbeiamosios, bausmi\xc5\xb3 vykdymo teis\xc4\x97s, konstitucin\xc4\x97s teis\xc4\x97s klausimais. Lietuvos Respublikos baud\xc5\xbeiamojo kodekso komentaro (I dalis) sudarytojas, LR BK ir Lietuvos Konstitucijos komentar\xc5\xb3, baud\xc5\xbeiamosios teis\xc4\x97s vadov\xc4\x97li\xc5\xb3 bendraautoris._NEWLINE_Nuo 1990 m. vasario m\xc4\x97nesio Lietuvos Respublikos Auk\xc5\xa1\xc4\x8diausios Tarybos-Atkuriamojo Seimo deputatas. Seime vadovavo nuolatinei Teisin\xc4\x97s sistemos komisijai, pirmininkas. Kartu su komisijos nariais organizavo ir dalyvavo rengiant pirmuosius Nepriklausomos Lietuvos teis\xc4\x97s aktus. Nepriklausomyb\xc4\x97s Akto signataras._NEWLINE_Nuo 1992 m. lapkri\xc4\x8dio iki 1996 m. kovo m\xc4\x97nesio Lietuvos Respublikos teisingumo ministras. Tuo metu prad\xc4\x97ta teism\xc5\xb3 sistemos reforma, sukurti (bendrosios kompetencijos) apygard\xc5\xb3 teismai, Lietuvos apeliacinis teismas._NEWLINE_Lietuvos Respublikos Konstitucinio Teismo teis\xc4\x97jas (1996\xe2\x80\x932005 m.), greta t\xc4\x99s\xc4\x97 pedagogin\xc4\x99 veikl\xc4\x85 Vilniaus universiteto Teis\xc4\x97s fakultete; buvo Lietuvos teisinink\xc5\xb3 draugijos valdybos narys. Nuo 2005 m. liepos m\xc4\x97n. \xe2\x80\x93 Lietuvos Auk\xc5\xa1\xc4\x8diausiojo Teismo teis\xc4\x97jas, nuo 2007 met\xc5\xb3 gruod\xc5\xbeio pabaigos \xe2\x80\x93 Lietuvos auk\xc5\xa1\xc4\x8diausiojo teismo Baud\xc5\xbeiam\xc5\xb3j\xc5\xb3 byl\xc5\xb3 skyriaus pirmininkas (paskyrimui pirmininku pritar\xc4\x97 53 Seimo nariai, nepritar\xc4\x97 \xe2\x80\x93 13, 8 susilaik\xc4\x97)._NEWLINE_Lietuvos teisinink\xc5\xb3 draugijos valdybos narys.\n_START_SECTION_\nKandidatavimas \xc4\xaf LAT pirmininko pareigas\n_START_PARAGRAPH_\n2008 met\xc5\xb3 bir\xc5\xbeelio 18 d. Prezidentas Valdas Adamkus pateik\xc4\x97 J. Prapies\xc4\x8dio kandidat\xc5\xabr\xc4\x85 Seimui laikinai skirti \xc4\xaf Lietuvos Auk\xc5\xa1\xc4\x8diausiojo Teismo pirmininko pareigas (nes LAT pirminink\xc4\x85 galima skirti tik tuomet, kai baigiamas formuoti visas teismo teis\xc4\x97j\xc5\xb3 korpusas). Prie\xc5\xa1 tok\xc4\xaf ketinim\xc4\x85 si\xc5\xablyti Jon\xc4\x85 Prapiest\xc4\xaf \xc4\xaf min\xc4\x97tas pareigas protestavo Investicin\xc4\x97s Kauno holdingo kompanijos (KHK, priklausiusios i\xc5\xa1 Lietuvos gyventoj\xc5\xb3 ind\xc4\x97lius rinkusiam ir skandalingai bankrutavusiam EBSW koncernui), ind\xc4\x97lininkai, kurie 2008 m. bir\xc5\xbeelio 27 d. sureng\xc4\x97 miting\xc4\x85 prie Prezident\xc5\xabros._NEWLINE_Pilie\xc4\x8di\xc5\xb3 Santalka i\xc5\xa1platino vie\xc5\xa1\xc4\x85 lai\xc5\xa1k\xc4\x85 Respublikos Prezidentui, ragino nuodugniai susipa\xc5\xbeinti su Seimo laikinosios komisijos koncerno EBSW veiklai i\xc5\xa1tirti surinkta med\xc5\xbeiaga, atkreip\xc4\x97 d\xc4\x97mes\xc4\xaf, jog 1992\xe2\x80\x931996 metais tuometin\xc4\x97 Lietuvos demokratin\xc4\x97s darbo partijos Vyriausyb\xc4\x97, kurioje vienas i\xc5\xa1 ministr\xc5\xb3 buvo J. Prapiestis, vadovav\xc4\x99s Teisingumo ministerijai, \xe2\x80\x9eperdav\xc4\x97 \xc4\xaf EBSW koncerno rankas Valstybin\xc4\xaf komercin\xc4\xaf bank\xc4\x85 ir teik\xc4\x97 \xc5\xa1iam koncernui dosnias paskolas su valstyb\xc4\x97s garantija. B\xc5\xabtent d\xc4\x97l \xc5\xa1ios Vyriausyb\xc4\x97s globotos verslo grupuot\xc4\x97s veiksm\xc5\xb3 pilie\xc4\x8diai ir valstyb\xc4\x97 prarado daugiau nei 2 milijardus lit\xc5\xb3 \xe2\x80\x93 tuo metu tai sudar\xc4\x97 pus\xc4\x99 metinio Lietuvos biud\xc5\xbeeto\xe2\x80\x9c. Vyriausyb\xc4\x97 nesi\xc4\x97m\xc4\x97 pakankam\xc5\xb3 priemoni\xc5\xb3, kad b\xc5\xabt\xc5\xb3 apsaugotas vie\xc5\xa1asis interesas, kad buvo sudarytos s\xc4\x85lygos EBSW koncernui perimti apie 150 s\xc4\x97kmingai dirbusi\xc5\xb3 \xc5\xa1alies \xc4\xafmoni\xc5\xb3, kurios v\xc4\x97liau buvo su\xc5\xbelugdytos. Pilie\xc4\x8di\xc5\xb3 Santalka i\xc5\xa1rei\xc5\xa1k\xc4\x97 nuog\xc4\x85stavimus, kad EBSW koncerno bylos gali b\xc5\xabti nagrin\xc4\x97jamos ir Lietuvos Auk\xc5\xa1\xc4\x8diausiajame Teisme; \xe2\x80\x9etokiu atveju J. Prapies\xc4\x8dio paskyrimas \xc5\xa1io teismo vadovu dar labiau suma\xc5\xbeint\xc5\xb3 pasitik\xc4\x97jim\xc4\x85 teismais ir suduot\xc5\xb3 stipr\xc5\xb3 sm\xc5\xabg\xc4\xaf teisingumo \xc5\xa1alyje pasigendantiems ir jo laukiantiems \xc5\xbemon\xc4\x97ms\xe2\x80\x9c._NEWLINE_J. Prapies\xc4\x8dio vadovaujama Teisingumo ministerija 1992 m. gruod\xc5\xbeio 23 d. i\xc5\xa1vadoje (Nr. 01-03-761 \xe2\x80\x9eD\xc4\x97l Lietuvos valstybinio komercinio banko statuto patvirtinimo\xe2\x80\x9c) band\xc4\x97 tik atkreipti Vyriausyb\xc4\x97s (bet ne visuomen\xc4\x97s) d\xc4\x97mes\xc4\xaf, kad, atsi\xc5\xbevelgiant \xc4\xaf Komercini\xc5\xb3 (akcini\xc5\xb3) bank\xc5\xb3 \xc4\xafstatymo 1 straipsn\xc4\xaf, valstybini\xc5\xb3 komercini\xc5\xb3 bank\xc5\xb3 statutai Lietuvos banko teikimu tvirtinami Seimo nutarimais; atskirais atvejais, kai yra Seimo pavedimas, toki\xc5\xb3 bank\xc5\xb3 statutus gali tvirtinti Vyriausyb\xc4\x97, ta\xc4\x8diau vis tiek Vyriausyb\xc4\x97 (Ministras Pirmininkas Bronislovas Lubys, finans\xc5\xb3 ministras Eduardas Vilkelis) 1992 met\xc5\xb3 gruod\xc5\xbeio 31 d. nutarimu Nr. 997 \xe2\x80\x9eD\xc4\x97l Lietuvos valstybinio komercinio banko laikinojo statuto patvirtinimo\xe2\x80\x9c (Valstyb\xc4\x97s \xc5\xbeinios, 1993, Nr. 3-67) neteis\xc4\x97tai patvirtino Lietuvos valstybinio komercinio banko laikin\xc4\x85j\xc4\xaf statut\xc4\x85, nustat\xc4\x97, kurie Lietuvos banko skyri\xc5\xb3 aktyvai ir pasyvai yra perimami, nors Komercini\xc5\xb3 (akcini\xc5\xb3) bank\xc5\xb3 \xc4\xafstatyme i\xc5\xa1 viso nebuvo numatyta laikinojo statuto (pri\xc4\x97mimo) galimyb\xc4\x97s. Be to, Lietuvos valstybinio komercinio banko laikinasis statutas buvo patvirtintas ne Seimo nutarimu, nebuvo ir Seimo pavedimo Vyriausybei tvirtinti Lietuvos valstybinio komercinio banko statut\xc4\x85._NEWLINE_Teisingumo ministerija, pra\xc4\x97jus daugiau nei 1 metams \xe2\x80\x93 t. y. 1994 m. sausio 11 d. ra\xc5\xa1te Nr. 01-05-37/40 \xe2\x80\x93 Vyriausybei i\xc5\xa1rei\xc5\xa1k\xc4\x97 nuomon\xc4\x99, jog Vyriausyb\xc4\x97 vir\xc5\xa1ijo savo kompetencij\xc4\x85 nustatydama i\xc5\xa1imtin\xc4\x99 LVKB akcinink\xc5\xb3 susirinkimo teis\xc4\x99 tvirtinti \xc5\xa1io banko statuto pakeitimus ir papildymus, kadangi statutuose patvirtino toki\xc4\x85 bank\xc5\xb3 pagrindinio kapitalo strukt\xc5\xabr\xc4\x85, d\xc4\x97l kurios neteko kontrolinio akcij\xc5\xb3 paketo, kas prilygintina valstybini\xc5\xb3 bank\xc5\xb3 privatizavimui Lietuvos Respublikos \xc4\xafstatym\xc5\xb3 nenumatytais pagrindais._NEWLINE_Kaltinimus d\xc4\x97l Valstybinio komercinio banko perleidimo EBSW koncernui J. Prapiestis atr\xc4\x97m\xc4\x97 nurodomis \xc4\xaf (gana pasyvi\xc4\x85) tuometin\xc4\x97s Teisingumo ministerijos pozicij\xc4\x85 \xe2\x80\x93 tai yra ministerijos teiktus ra\xc5\xa1tus (nuomon\xc4\x99, i\xc5\xa1vad\xc4\x85) Vyriausybei d\xc4\x97l Lietuvos valstybinio komercinio banko laikinojo statuto pakeitimo, kad buvo pa\xc5\xbeeisti \xc4\xafstatymai._NEWLINE_J. Prapiestis teisinosi, jog jokie \xc4\xafstatymai nenumat\xc4\x97 Teisingumo ministerijai tuo metu kuruoti su privatizavimu ir bankininkyste susijusi\xc5\xb3 klausim\xc5\xb3, tod\xc4\x97l es\xc4\x85 yra be jokio pagrindo kaltinamas d\xc4\x97l aplaid\xc5\xbeiai atlikt\xc5\xb3 pareig\xc5\xb3. Buv\xc4\x99s teisingumo ministras tvirtino, kad \xe2\x80\x9ejeigu tokia logika vadovautis, tuomet visos vald\xc5\xbeios institucijos, kurios tuo metu dirbo, taip pat ir Vyriausyb\xc4\x97, Seimas, teis\xc4\x97sauga, tur\xc4\x97t\xc5\xb3 klauptis ir atgailauti, kad teisin\xc4\x97je valstyb\xc4\x97je tokie kaltinimai turi b\xc5\xabti grind\xc5\xbeiami faktais, nuorodomis \xc4\xaf teis\xc4\x97s aktus\xe2\x80\x9c.'